Illum, il-Kummissarji Crețu u Andriukaitis laqqgħu flimkien lil professjonisti fil-kura medika biex iniedu r-riflessjoni dwar l-investimenti futuri tal-UE fis-saħħa taħt il-programmi tal-Politika ta' Koeżjoni 2021–2027. Fil-kuntest tad-diskussjoni li saret illum fil-Kummissjoni mal-assoċjazzjonijiet tas-saħħa bħall-Assoċjazzjoni Ewropea għall-Ġestjoni tas-Saħħa u l-EuroHealthNet, il-Kummissarji nedew proġett pilota biex itejbu s-servizzi ta' emerġenza transfruntiera fil-Pirinej bejn ir-reġjuni tal-fruntiera ta' Franza, Spanja u l-Prinċipat ta' Andorra. Huma ħabbru wkoll li s-saħħa se tkun il-kategorija l-ġdida ta' din is-sena għall-Premjijiet RegioStars. Il-Kummissarju għas-Saħħa u s-Sikurezza Alimentari, Vytenis Andriukaitis, qal: “Skont l-aktar stħarriġ riċenti tal-Ewrobarometru, kważi 70% tal-Ewropej iridu li l-UE tagħmel aktar fil-qasam tas-saħħa. Il-ħidma permezz tal-fondi tal-Politika ta' Koeżjoni toffrilna l-possibbiltà li nagħmlu differenza fuq il-post fejn tkun meħtieġa u nuru li d-domandi espressi minn sħabna Ewropej instemgħu. Ninsab kuntent ukoll li s-saħħa saret kategorija ġdida għar-RegioStars. Dan juri għal darba oħra li rridu u nistgħu nimplementaw il-prinċipju tas-Saħħa fil-Politiki Kollha kif stabbilit fit-Trattat.” Il-Kummissarju għall-Politika Reġjonali, Corina Crețu, qalet: “L-investimenti tal-Politika ta' Koeżjoni fis-saħħa, li jiswew aktar minn €4 biljun f'fondi tal-UE fil-baġit attwali, huma espressjonijiet attwali ta' Ewropa li tipproteġi. Il-kura tas-saħħa qed tevolvi u l-investimenti tal-UE jridu jevolvu magħha. Minħabba f'hekk, organizzajna din id-diskussjoni mal-professjonisti tas-saħħa. B'hekk, ir-rakkomandazzjonijiet tagħhom jistgħu iservu biex jidderieġu l-ippjanar tal-investimenti tal-UE fis-saħħa matul l-għaxar snin li ġejjin. Id-diskussjoni kkonkludiet li s-sistemi tas-saħħa qed jevolvu lejn aktar edukazzjoni, promozzjoni tas-saħħa u prevenzjoni tal-mard. Qed jitbiegħdu wkoll mill-kura ċċentrata fuq l-isptarijiet u l-istituzzjonijiet għal kura bbażata fil-komunità u lejn l-integrazzjoni tal-kura tas-saħħa u l-kura soċjali. B'objettivi politiċi ġodda li jippermettu investimenti integrati fis-saħħa, fl-inklużjoni soċjali u fl-edukazzjoni, il-proposta tal-Kummissjoni għall-Politika ta' Koeżjoni 2021–2027 tipprovdi l-kundizzjonijiet biex jiġi appoġġjat dan it-tibdil. L-evoluzzjonijiet fil-kura tas-saħħa jirrikjedu investimenti differenti fl-infrastruttura, kemm fil-faċilitajiet tal-kura primarja u fil-komunità kif ukoll fil-programmi ta' prevenzjoni, fil-kura integrata u fit-taħriġ tal-forza tax-xogħol. Il-Politika ta' Koeżjoni tista' tkun strumentali fl-appoġġ ta' dawn l-investimenti. Jenħtieġ li l-Istati Membri u r-reġjuni jfasslu strateġiji ta' investiment fit-tul, li jkopru l-infrastruttura, il-kapital uman, it-teknoloġiji innovattivi u mudelli ġodda tal-implimentazzjoni tal-kura. Biex jappoġġjaw dawn l-istrateġiji, il-fondi tal-Politika ta' Koeżjoni jistgħu jingħaqdu ma' strumenti oħra tal-UE, bħall-InvestEU, jew ma' programmi nazzjonali. Il-Kummissjoni hija lesta tappoġġja lill-Istati Membri u lir-reġjuni biex jippjanaw dawn l-istrateġiji. It-tobba fir-reġjun tal-fruntiera ma jistgħux jattendu pazjenti li jeħtieġu attenzjoni medika urġenti minn naħa għall-oħra tal-fruntiera. Sabiex jegħlbu din is-sitwazzjoni, il-proġett “When medical emergency systems erase borders” għandu l-għan li jiżgura r-rikonoxximent reċiproku minn qabel tat-tobba fiż-żewġ naħat tal-fruntiera. It-tieni fażi tal-proġett pilota tnediet issa u hija mistennija li tiżgura ftehimiet bilaterali bejn l-Ordnijiet tat-Tobba tar-reġjuni tal-fruntiera Spanjoli u Franċiżi. B'riżultat ta' dan, 15-il miljun abitant fil-Pirinej se jibbenefikaw minn servizzi ta' emerġenza aħjar. Il-proġett huwa appoġġjat mill-Fond Ewropew għall-Iżvilupp Reġjonali u se jitlesta f'nofs l-2019. Ir-riżultati ta' dan il-proġett se jservu ta' eżempju biex possibbilment jiġu replikati f'reġjuni transfruntiera oħrajn fil-futur. Il-Kummissjoni tappoġġja l-indirizzar tal-ostakli marbuta mal-governanza tal-kwistjonijiet transfruntiera u, fil-proposta leġiżlattiva tagħha għall-Politika ta' Koeżjoni 2021–2027, tissuġġerixxi li jitwarrbu 15% ta' kull programm ta' kooperazzjoni transfruntiera Interreg għal dan l-iskop. Kull sena r-RegioStars jippremjaw l-aħjar u l-aktar proġetti innovattivi tal-Politika ta' Koeżjoni fl-Ewropa f'ħames kategoriji tematiċi, inkluż suġġett tas-sena. L-edizzjoni ta' din is-sena se tfittex li tippremja proġetti tas-saħħa ta' kwalità biex tispira lill-Istati Membri u lir-reġjuni. Il-pjattaforma tal-applikazzjoni online hija miftuħa mil-lum sad-9 ta' Mejju 2019. Ġurija indipendenti se tivvaluta l-applikazzjonijiet u tippremja lir-rebbieħa waqt iċ-ċerimonja tal-premjijiet tar-RegioStars, li se ssir fi Brussell f'Ottubru 2019. Sfond Il-kura tas-saħħa hija preokkupazzjoni ewlenija għaċ-ċittadini tal-UE. Stħarriġ riċenti tal-Ewrobarometru wera li l-kura tas-saħħa ġiet identifikata bħala l-kwistjoni ewlenija li jħabbtu wiċċhom magħha r-reġjuni fil-futur, b'terz tal-persuni li pparteċipaw (34%) iqisuha bħala l-akbar kwistjoni. Il-fondi tal-Politika ta' Koeżjoni jappoġġjaw il-proġetti li jtejbu l-aċċess għall-kura tas-saħħa u jindirizzaw l-inugwaljanzi fis-settur tas-saħħa, jirriformaw is-sistemi tal-kura tas-saħħa, jiżviluppaw is-saħħa elettronika u s-soluzzjonijiet diġitali, kif ukoll ir-riċerka u l-innovazzjoni, l-edukazzjoni dwar is-saħħa, it-tixjiħ f'saħħtu, is-saħħa u s-sigurtà fuq il-post tax-xogħol. Fil-perjodu ta' programmar 2014-2020, hemm €8 biljun f'fondi tal-Politika ta' Koeżjoni, inkluż €4 biljun b'kofinanzjament tal-UE, li ġew investiti fis-saħħa. Fl-UE, 44.5 miljun persuna għandhom jibbenefikaw minn titjib fis-servizzi tas-saħħa matul il-perjodu 2014-2020. Aktar informazzjoni Skeda informattiva – Investimenti tal-Politika ta' Koeżjoni fis-saħħa Studju ffinanzjat mill-programm tas-saħħa tal-UE - Fondi Strutturali Ewropej għas-Saħħa